 Na CHARLES WASONGA  BUNGE la Kitaifa limeidhinisha mpango wa serikali wa kutuma maafisa 1,000 wa polisi kulinda usalama nchini Haiti. Katika kura waliopiga Alhamisi asubuhi, wabunge walipitisha ripoti ya kamati ya pamoja ya Bunge hilo na Seneti iliyopendekeza kuwa bunge likubali ombi hilo la serikali. Wabunge wametoa idhini hiyo licha ya kesi iliyowasilishwa mahakamani na kiongozi wa chama cha Thirdway Alliance Ekuru Aukot kupinga kupelekwa kwa maafisa hao Haiti. Kesi hiyo haijaamuliwa. “Baada ya kamati husika za usalama kukagua wajibu wa serikali kwa Umoja wa Mataifa, sheria zilizoko, mawasilisho katika vikao vya kukusanya maoni kutoka kwa umma na wadau, inapendekeza kuwa bunge liidhinishe ombi la kuwatuma maafisa wa polisi Haiti kulingana na hitaji la Katiba,” kamati hiyo ya pamoja ikasema. Kamati hiyo iliongozwa kwa pamoja na mwenyekiti wa Kamati ya Bunge la Kitaifa kuhusu Usalama Gabriel Tongoyo na mwenyekiti wa Kamati ya Usalama katika Seneti William Cheptumo. Polisi hao 1,000 wanatarajiwa kuongoza kikosi cha walinda usalama kutoka mataifa mbalimbali (MSS) watakaotumwa Haiti kusaidiana na maafisa wa nchi hiyo kupambana na magenge ya wahalifu waliosambaratisha usalama nchini humo. Ripoti hiyo pia itawasilishwa katika Seneti juma lijalo ambako inatarajiwa kupitishwa, kwa misingi kuwa  maseneta wa Kenya Kwanza ni wengi. Mwezi jana, baraza la mawaziri liliidhinisha mpango wa Kenya kutuma polisi wake nchini Haiti, siku chache baada Baraza la Usalama la Umoja wa Mataifa (UNSC) kutoa kibali. Wiki jana, Waziri wa Usalama Kithure Kindiki alisema kuwa serikali ya Kenya itatumia Sh19 bilioni kugharamia mpango wa kuwatuma polisi wake Haiti hapo mwakani. Hata hivyo, alieleza kuwa Umoja wa Mataifa utairejeshea Kenya pesa hizo baada “ya kuidhinisha bajeti ya mpango wa kulinda usalama Haiti.” You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  